CELEX: 32009L0143
Language: el
Date: 2009-11-26 00:00:00
Title: Οδηγία 2009/143/ΕΚ του Συμβουλίου, της 26ης Νοεμβρίου 2009 , για την τροποποίηση της οδηγίας 2000/29/ΕΚ όσον αφορά την ανάθεση εργαστηριακών δοκιμών

4.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 318/23
            
         
      ΟΔΗΓΊΑ 2009/143/ΕΚ ΤΟΥ ΣΥΜΒΟΥΛΊΟΥ
   
   της 26ης Νοεμβρίου 2009
   για την τροποποίηση της οδηγίας 2000/29/ΕΚ όσον αφορά την ανάθεση εργαστηριακών δοκιμών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (2), οι αρμόδιοι επίσημοι οργανισμοί μπορούν να αναθέτουν την εκτέλεση των καθηκόντων τους που προβλέπονται σε αυτή την οδηγία, συμπεριλαμβανομένων των εργαστηριακών δοκιμών, σε νομικό πρόσωπο, στο οποίο έχουν ανατεθεί, δυνάμει των επισήμως εγκριθέντων καταστατικών του, αποκλειστικώς ειδικά καθήκοντα δημοσίου συμφέροντος.
            
         
               (2)
            
            
               Οι εργαστηριακές δοκιμές, οι οποίες πραγματοποιούνται στο πλαίσιο της οδηγίας 2000/29/ΕΚ, είναι εξαιρετικά τεχνικής φύσης και αφορούν διάφορους επιστημονικούς τομείς. Οι δοκιμές αυτές απαιτούν ένα ευρύ φάσμα διαφορετικών και δαπανηρών τεχνικών εγκαταστάσεων και πολύ ειδικευμένο προσωπικό εργαστηρίων ικανό να προσαρμόζεται στην ταχεία εξέλιξη της μεθοδολογίας διάγνωσης. Ο αριθμός των δοκιμών που πραγματοποιούνται αυξήθηκε τα τελευταία χρόνια. Κατά συνέπεια, είναι όλο και πιο δύσκολο να ευρεθούν νομικά πρόσωπα τα οποία να πληρούν όλες τις απαραίτητες απαιτήσεις.
            
         
               (3)
            
            
               Για τους λόγους αυτούς, είναι σκόπιμο να προβλεφθεί ότι οι πολυάριθμες και διαφορετικές εργαστηριακές δοκιμές που απαιτούνται σύμφωνα με την οδηγία 2000/29/ΕΚ μπορούν να ανατεθούν, εκτός από τα νομικά πρόσωπα στα οποία ανατίθενται αποκλειστικώς ειδικά καθήκοντα δημοσίου συμφέροντος, και σε νομικά πρόσωπα τα οποία δεν πληρούν αυτή την απαίτηση, όπως πανεπιστήμια, ερευνητικά ιδρύματα ή ιδιωτικά εργαστήρια, σε οιαδήποτε νομική μορφή αναγνωρισμένη από το κράτος μέλος σύμφωνα με το εθνικό του δίκαιο, υπό τον όρο ότι πληρούν ορισμένες προϋποθέσεις.
            
         
               (4)
            
            
               Οι αρμόδιοι επίσημοι οργανισμοί είναι σκόπιμο να εξακριβώνουν κατά πόσον τα νομικά πρόσωπα, στα οποία έχει ανατεθεί η εκτέλεση εργαστηριακών δοκιμών, μπορούν να εξασφαλίζουν ποιοτική εργασία. Θα πρέπει επί παραδείγματι να είναι αμερόληπτα, να μην αντιμετωπίζουν το θέμα της σύγκρουσης συμφερόντων και να είναι ικανά να εξασφαλίζουν αξιόπιστα αποτελέσματα και προστασία των εμπιστευτικών πληροφοριών.
            
         
               (5)
            
            
               Παράλληλα, ενδείκνυται να επιτραπεί στα νομικά πρόσωπα στα οποία ανατίθεται η εκτέλεση καθηκόντων σύμφωνα με την οδηγία 2000/29/ΕΚ να χρησιμοποιούν τα εργαστήριά τους για δραστηριότητες εργαστηριακών δοκιμών οι οποίες δεν συμπεριλαμβάνονται στα ειδικά καθήκοντά τους δημοσίου συμφέροντος.
            
         
               (6)
            
            
               Το θέμα της κατάλληλης διαγνωστικής υποδομής είναι ένα από τα εξεταζόμενα θέματα της διεξαγόμενης αξιολόγησης της φυτοϋγειονομικής νομοθεσίας. Ωστόσο, χωρίς να προδικάζονται τα πορίσματα της αξιολόγησης, είναι σκόπιμο να τροποποιηθούν βραχυπρόθεσμα οι απαιτήσεις όσον αφορά την ανάθεση εργαστηριακών δοκιμών ανάλογα με τις υπάρχουσες ανάγκες.
            
         
               (7)
            
            
               Επομένως, το άρθρο 2 παράγραφος 1 στοιχείο ζ) δεύτερο εδάφιο της οδηγίας 2000/29/ΕΚ θα πρέπει να τροποποιηθεί αναλόγως.
            
         
               (8)
            
            
               Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (3), τα κράτη μέλη ενθαρρύνονται να καταρτίσουν, για ίδιο όφελος και προς όφελος της Κοινότητας, δικούς τους πίνακες στους οποίους να απεικονίζεται, στο μέτρο του δυνατού, η αντιστοιχία μεταξύ της παρούσας οδηγίας και των μέτρων μεταφοράς της στο εθνικό δίκαιο, και να τους δημοσιοποιήσουν,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Στο άρθρο 2 παράγραφος 1 στοιχείο ζ) της οδηγίας 2000/29/ΕΚ, το δεύτερο εδάφιο αντικαθίσταται από το ακόλουθο κείμενο:
   
      «Αρμόδιοι επίσημοι οργανισμοί ενός κράτους μέλους μπορούν, σύμφωνα με την εθνική νομοθεσία, να αναθέτουν την εκτέλεση των καθηκόντων τους που αναφέρονται στην παρούσα οδηγία, υπό την εξουσία και τον έλεγχό τους, σε νομικό πρόσωπο δημόσιου ή ιδιωτικού δικαίου, υπό τον όρο ότι το νομικό αυτό πρόσωπο και τα μέλη του δεν πορίζονται κανένα προσωπικό όφελος από το αποτέλεσμα του ληφθέντος μέτρου.
      Αρμόδιοι επίσημοι οργανισμοί ενός κράτους μέλους εξασφαλίζουν ότι στο νομικό πρόσωπο, το οποίο αναφέρεται στο δεύτερο εδάφιο, έχουν ανατεθεί, δυνάμει των επισήμως εγκριθέντων καταστατικών του, αποκλειστικώς ειδικά καθήκοντα δημοσίου συμφέροντος, με εξαίρεση τις εργαστηριακές δοκιμές τις οποίες μπορεί να διενεργήσει αυτό το νομικό πρόσωπο έστω και αν η εργαστηριακή δοκιμή δεν συμπεριλαμβάνεται στα ειδικά καθήκοντά του δημοσίου συμφέροντος.
      Παρά το τρίτο εδάφιο, οι αρμόδιοι επίσημοι οργανισμοί ενός κράτους μέλους μπορούν να αναθέτουν τις εργαστηριακές δοκιμές που αναφέρονται στην παρούσα οδηγία σε νομικό πρόσωπο το οποίο δεν πληροί την εν λόγω διάταξη.
      Οι εργαστηριακές δοκιμές μπορούν να ανατίθενται μόνον υπό τον όρο ότι ο αρμόδιος επίσημος οργανισμός εξασφαλίζει, καθ’ όλη τη διάρκεια της ανάθεσης, ότι το νομικό πρόσωπο στο οποίο ανατίθενται οι εργαστηριακές δοκιμές μπορεί να εξασφαλίσει την αμεροληψία, την ποιότητα και προστασία των εμπιστευτικών πληροφοριών και ότι δεν υπάρχει σύγκρουση συμφερόντων μεταξύ της άσκησης των καθηκόντων που του ανατέθηκαν και των άλλων δραστηριοτήτών του.».
   
   Άρθρο 2
   Τα κράτη μέλη θέτουν σε ισχύ πριν από την 1η Ιανουαρίου 2011, τις νομοθετικές, κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία. Πληροφορούν αμέσως την Επιτροπή σχετικά.
   Οι διατάξεις αυτές, κατά τη θέσπισή τους από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της εν λόγω αναφοράς καθορίζεται από τα κράτη μέλη.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 26 Νοεμβρίου 2009.
      
         
            Για το Συμβούλιο
         
         
            Ο Πρόεδρος
         
         J. BJÖRKLUND
         
      
   
   
      (1)  Γνώμη της 20ής Οκτωβρίου 2009 (δεν έχει ακόμα δημοσιευθεί στην Επίσημη Εφημερίδα).
   
      (2)  ΕΕ L 169 της 10.7.2000, σ. 1.
   
      (3)  ΕΕ C 321 της 31.12.2003, σ. 1.